Document ID: /roh_data/filtered/fineweb-2-filterrobots_roh.jsonl.gz/41615

L'um suspectà aveva sajettà il glindesdi avantmezdi en in tram. Trais persunas èn mortas. E tenor la polizia èn tschintg persunas vegnidas blessadas, trais da quellas sajan en in stadi serius.
Il motiv da l'attatgader n'è vinavant betg cler. D'ina vart discurra il ministeri da l'intern ollandais d'in pussaivel motiv terroristic da l'um. La polizia da l'autra vart ha dentant era menziunà ch'in drama da famiglia na saja betg d'excluder.
Segunda persuna en arrest
En connex cun l'attatga hajan els arrestà ina segunda persuna suspectada, ha la polizia da Utrecht dà enconuschent. Co e quant fitg che questa persuna è involvida en l'attatga, n'è tenor la polizia dentant betg cler.
RR novitads 14:00 ++